REGOLAMENT TAL-KUMMISSJONI (KE) Nru 222/2005
ta’ l-10 ta’ Frar 2005
li jemenda r-Regolament (KE) Nru 1943/2003 f'dak li jirrigwarda r-rata ta’ kambju applikabbli għall-implimentazzjoni ta’ għajnuna lill-gruppi ta’ produtturi li ngħataw rikonoxximent preliminari fis-settur tal-frott u l-ħxejjex
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u l-ħxejjex (1), u b’mod partikolari l-Artikolu 48 tiegħu,
Billi:
(1)
L-Artikolu 3(2) tar-Regolament tal-Kummissjoni (KE) Nru 1943/2003 tat-3 ta’ Novembru 2003 li jistabbilixi r-regoli sabiex jiġi applikat ir-Regolament tal-Kunsill (KE) Nru 2200/96 rigward l-għajnuna lill-gruppi tal-produtturi li huma konċessi l-għarfien preliminari (2) jiffissa l-parametri tal-kalkoli u l-ogħla limiti għall-għajnuna previsti fl-Artikolu 14(2)(a) tar-Regolament (KE) Nru 2200/96. Dawn il-parametri u l-ogħla limiti mhumiex prezzijiet jew ammonti li jistgħu jingħataw jew jinġabru. Għaldaqstant, l-Artikoli 2 u 3 tar-Regolament tal-Kunsill (KE) Nru 2799/98 tal-15 ta’ Diċembru 1998 li jistabbilixxi arranġamenti agromonetarji għall-euro (3) ma japplikawx għalihom.
(2)
Dawn il-parametri u l-limiti massimi japplikaw għal kull ħlas għall-għajnuna kif imsemmi fil-punt (d) tal-ewwel subparagrafu tal-Artikolu 3(2) tar-Regolament (KE) Nru 1943/2003. Biex jissarrfu fil-munita nazzjonali tal-Istati Membri mhux parteċipanti fl-ambitu tat-tifsira tal-Artikolu 1 tar-Regolament (KE) Nru 2799/98, għandha tiġi applikata r-rata ta’ kambju li tkun fis-seħħ fl-ewwel jum tal-perjodu li għalih tkun qiegħda tingħata l-għajnuna.
(3)
Ir-Regolament (KE) Nru 1943/2003 għandu għalhekk jiġi emendat skont dan.
(4)
Il-miżuri previsti f’dan ir-Regolament huma konformi ma’ l-opinjoni tal-Kumitat ta’ Ġestjoni għall-Frott u l-Ħxejjex,
ADOTTAT DAN IR-REGOLAMENT:
Artikolu 1
Il-paragrafu 3 qiegħed hawn jiżdied ma' l-Artikolu 3 tar-Regolament (KE) Nru 1943/2003:
“3. Ir-rata ta’ kambju applikabbli għall-ammonti f'euro kif imsemmi fil-paragrafu 2 għandha tkun ir-rata li ġiet ippubblikata l-aħħar mill-Bank Ċentrali Ewropew qabel l-ewwel jum tal-perjodu li għalih tkun mogħtija l-għajnuna kkonċernata.”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Frar 2005.